'N BOODSKAP, 'N DANKIE EN OPROEP VANAF DIE BESTUURS-DIENSGROEP (BDG) - Wapadrant
'N BOODSKAP, 'N DANKIE EN OPROEP VANAF DIE BESTUURS-DIENSGROEP (BDG)
Die BDG se oorkoepelende taak is om die effektiewe strukturering en funksionering van diensgroepe te verseker sodat die strategieë en mandate soos goedgekeur deur die RVO, uitgevoer word.
Dit impliseer dat die BDG aanpasbaar moet wees deurdat (nuwe) diensgroepe georganiseer/ bygevoeg word na gelang van die behoeftes van die gemeente. So is Sizanani nou 'n volwaardige diensgroep (apart van Uitreik) en is die Oudio-visuele-diensgroep gestig om fokus te plaas op die huidige en toekomstige klank- en toerustingbehoeftes van ons gemeente.
Effektiwiteit van die diensgroepe word eerstens gedryf deur die ongelooflike gesindheid en passie wat ervaar word van die diensgroeplede en –medewerkers, d.i. alle lidmate wat direk of indirek 'n bydrae maak tot die funksionering van die diensgroepe. 'n Baie groot DANKIE daarvoor !
Diensgroepe se effektiwiteit word verder verseker deurdat hulle gereeld (afsonderlik, maar ook as BDG) vergader om vordering met planne asook uitdagings wat ervaar word, met mekaar te deel, te bespreek en belyning te verseker. Daarom dat Diensgroepe ook 'n aktiewe i.p.v. passiewe rol speel in die identifisering en deurgee van strategiese kwelvrae en voorstelle aan die RVO.
Graag wil die BDG alle lidmate opnuut uitnooi om (steeds) deel te neem aan die werksaamhede van die BDG, veral ook gesien in die lig van die fokusjaar-tema van Onderlinge Liefde en Verhoudings (OLV). U deelname, kommentaar/insette of blote belangstelling kan 'n groot bydrae maak om OLV ook in BDG-verband, te "laat gebeur".
Mag 2012 dus vir u elkeen 'n besondere jaar van diensbaarheid en die bou van onderlinge liefde en verhoudinge wees. Onthou, by Wapadrant word die diversiteit van lidmate eerder as 'n geleentheid (i.p.v. 'n probleem) gesien wat "passievol" omarm moet word, ten einde SAAM in die geloof te groei !